**OBRAZLOŽENJE ZA SKRAĆENO TRAJANJE SAVJETOVANJA POZIV NA DOSTAVU PROJEKTNIH PRIJEDLOGA SANACIJA ODLAGALIŠTA NEOPASNOG OTPADA**

Sukladno Zajedničkim nacionalnim pravilima br. 6, verzija 2.0, koje je donijelo Ministarstvo regionalnoga razvoja i fondova EU kao Upravljačko tijelo za Operativni program Konkurentnost i kohezija 2014.-2020. (OPKK) propisana je obveza održavanja javnog savjetovanja o dokumentaciji poziva na dostavu projektnih prijedloga, te je definirano da u otvorenim pozivima, kao što je ovaj, internetsko savjetovanje na aplikaciji e-savjetovanja (<https://savjetovanja.gov.hr/)>, uz objavu obavijesti o navedenom savjetovanju na središnjoj internetskoj stranici ESI fondova, traje najmanje 15 kalendarskih dana.

Vezano uz pravilno tumačenje članka 11. stavak 2. Zakona o pravu na pristup informacijama (Narodne novine, 25/13 i 85/15), Povjerenica za informiranje dostavila je 21. prosinca 2016. svim državnim tijelima, tijelima državne uprave, jedinicama lokalne i regionalne samouprave i pravnim osobama s javnim ovlastima dopis (KLASA: 008-01/14-01/01, URBROJ: 401-01/13-16-01) pod nazivom „*Smjernice za primjenu čl. 11. Zakona o pravu na pristup informacijama (Narodne novine, broj 25/13 i 85/15) – savjetovanja s javnošću“.*

U odnosu na članak 11. stavak 3. Zakona o trajanju savjetovanja, na str. 5. navedenih Smjernica se navodi:

*„Savjetovanje s javnošću, onako kako je to propisano Zakonom o pravu na pristup informacija, traje u pravilu 30 dana.*

*Savjetovanje može trajati kraće samo onda kad su nastupili izvanredni uvjeti radi kojih nije moguće provesti savjetovanje u zakonskom roku te u tom slučaju je razloge za skraćeno trajanje savjetovanja nužno jasno obrazložiti u obrazloženju uz dokument koji se stavlja na savjetovanje.*

*Izvanredne okolnosti mogu biti primjerice potreba ispunjavanja uvjeta za korištenje EU fondova ili drugih obveza po međunarodnim ugovorima, elementarna nepogoda ili neki drugi opravdani razlog.*

*Puko kašnjenje u izradi nacrta ne može se smatrati opravdanim razlogom za skraćivanje vremena trajanja savjetovanja. Drugim riječima, skraćeno trajanje savjetovanja nije prihvatljivo ako se ono događa uslijed nekvalitetnog planiranja rada u tijelu. Također je važno razlučiti da rok od 15 dana koji se spominje u Kodeksu savjetovanja sa zainteresiranom javnošću u postupcima donošenja zakona, drugih propisa i akata, nije više mjerodavan, s obzirom da je zakonom utvrđen rok od 30 dana.“*

S obzirom da se u ovom slučaju radi o Pozivu kroz koji se jedinice lokalne samouprave poziva da dostave za projektne prijedloge sanacija i zatvaranja odlagališta koji bi se sufinancirali sredstvima EU, smatramo da se savjetovanje može provesti u roku od 15 dana umjesto 30 dana. Naime projektima sanacija i zatvaranja odlagališta ispunjavaju se dva pokazatelja neposrednih rezultata koja se odnose za Investicijski prioritet 6i - *Ulaganje u sektor otpada kako bi se ispunili zahtjevi pravne stečevine Unije u području okoliša i zadovoljile potrebe koje su utvrdile države članice za ulaganjem koje nadilazi te zahtjeve* (koji je u nadležnosti ministarstva zaštite okoliša i energetike kao posredničkog tijela razine 1),a to su ukupna sanirana površina, te broj zatvorenih i saniranih odlagališta. Ispunjenjem ovih pokazatelja ujedno će se doprinijeti ublažavanju negativnih učinaka na ljudsko zdravlje, okoliš, klimu, smanjenju emisija stakleničkih plinova, te unaprjeđenju prirodnog i životnog okoliša.